***Монгол Улсын Их Хурлын 2012 оны зургаа дахь удаагийн сонгуулийн анхдугаар чуулганы Байгаль орчин, хүнс, хөдөө аж ахуйн байнгын хорооны 08 дугаар сарын 20-ны өдөр /Даваа гариг/-ийн хуралдаан 14 цаг 40 минутад Төрийн ордны “А” танхимд эхлэв.***

Улсын Их Хурлын гишүүн, Байгаль, орчин хүнс, хөдөө аж ахуйн байнгын хорооны дарга Г.Баярсайхан ирц, хэлэлцэх асуудлын дарааллыг танилцуулж хуралдааныг даргалав.

*Хуралдаанд ирвэл зохих 16 гишүүнээс 12 гишүүн ирж, 75.0 хувийн ирцтэй байв. Үүнд:*

***Чөлөөтэй:*** *Х.Болорчулуун, М.Зоригт, Б.Наранхүү, Ц.Цолмон.*

***Нэг.*** ***Монгол Улсын Засгийн газрын гишүүн, Байгаль орчин, ногоон хөгжлийн сайдыг томилох тухай.***

Хэлэлцэж буй асуудалтай холбогдуулан Улсын Их Хурлын Байгаль, орчин хүнс, хөдөө аж ахуйн байнгын хорооны зөвлөх Б.Мөнхцэцэг, референт Б.Баярмаа нар байлцав.

Монгол Улсын Засгийн газрын гишүүн Байгаль орчин, ногоон хөгжлийн сайдыг томилуулах тухай саналыг Монгол Улсын Ерөнхий сайд Н.Алтанхуяг танилцуулав.

Танилцуулгатай холбогдуулан Улсын Их Хурлын гишүүдээс асуулт болон санал гараагүй.

**Г.Баярсайхан:** - Улсын Их Хурлын чуулганы хуралдааны дэгийн тухай хуулийн 37.6-д заасны дагуу Санжаасүрэнгийн Оюуныг Монгол Улсын Засгийн газрын гишүүн Байгаль орчин, ногоон хөгжлийн сайдад нэр дэвшүүлэх тухай Монгол Улсын Ерөнхий сайдын саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 0

Бүгд 12

Гишүүдийн 100 хувийн саналаар дэмжигдлээ.

Чуулганы нэгдсэн хуралдаанд Монгол Улсын Засгийн газрын гишүүн Байгаль орчин, ногоон хөгжлийн сайдыг томилуулах тухай Байгаль, орчин, хүнс, хөдөө аж ахуйн байнгын хорооны санал дүгнэлтийг Байнгын хорооны дарга, Улсын Их Хурлын гишүүн Г.Баярсайхан танилцуулахаар тогтов.

***Хуралдаан 14 цаг 45 минутад өндөрлөв.***

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ ЗУРГАА ДАХЬ УДААГИЙН СОНГУУЛИЙН

АНХДУГААР ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 08 ДУГААР САРЫН 20-НЫ ӨДРИЙН

ХУРАЛДААНЫ ДЭЛГЭРЭНГҮЙ ТЭМДЭГЛЭЛ

**Г.Баярсайхан :**  -Байнгын хорооны гишүүдийн ирц бүрдсэн тул Байгаль орчин, хүнс, хөдөө аж ахуйн байнгын хорооны 2012 оны 08 дугаар сарын 20-ны өдрийн хуралдаан нээснийг мэдэгдье. Байнгын хорооны хуралдаанаар хэлэлцэх асуудлыг танилцуулъя. Монгол Улсын Засгийн газрын гишүүн, Байгаль орчин, ногоон хөгжлийн сайдыг томилох тухай асуудал хэлэлцэх асуудалтай холбогдуулан саналтай гишүүн байна уу? Тэгвэл асуудлаа баталъя.

Монгол Улсын Засгийн газрын гишүүн Байгаль орчин, ногоон хөгжлийн сайдыг томилох тухай асуудлыг хэлэлцье.

Монгол Улсын Засгийн газрын гишүүн Байгаль орчин, ногоон хөгжлийн сайдыг томилуулах тухай саналыг Монгол Улсын Ерөнхий сайд Н.Алтанхуяг танилцуулна.

**Н.Алтанхуяг :**  -Эрхэм гишүүдийн өдрийн амгаланг айлтгая. Засгийн газрын зарим гишүүдийг томилуулах асуудлыг өнөөдөр өргөн барьсан юм. Энэ удаа Монгол Улсын Засгийн газрын гишүүн Байгаль орчин, ногоон хөгжлийн сайдаар Санжаасүрэнгийн Оюуныг томилуулахаар танилцуулж байна. Хуулийн дагуу энэ асуудлыг бас Монгол Улсын Ерөнхийлөгчид танилцуулсан. Би та бүхэнд Монгол Улсын Засгийн газрын гишүүн Байгаль орчин, ногоон хөгжлийн сайдаар томилуулахаар танилцуулж байгаа Санжаасүрэнгийн Оюуны намтраас товч хэлье. Чехсловак Улсын Карлын Их сургууль, мөн Кембрижийн их сургууль тус тус суралцаж дүүргэсэн геохимич мэргэжилтэй, шинжлэх ухааны доктор цолтой.

Ажлын гараагаа Монгол-Чехословак металл хамтарсан үйлдвэрт геологчийн ажлыг хийж эхэлсэн. Цааш нь НҮБ-ын хөгжлийн хөтөлбөрт эрдэс боловсруулах төв байгуулах төслийн мэргэжилтнээр ажилласан. Рио Тинто компанид Монголын төслийг хариуцсан геологчоор ажилласан, Зориг сангийн тэргүүнээр ажилласан мөн Улсын Их Хурлын дэд даргаар сонгогдон ажилласан, Эх орон ардчилал эвслийн бүлгийн даргаар ажилласан, Монгол Улсын Их Хурлын мянганы хөгжлийн зорилт, ядуурлыг бууруулах асуудлын дэд хорооны даргаар Улсын Их Хуралд гишүүнээр байхдаа ажиллаж байсан. Мөн түүнчлэн Монгол Улсын Засгийн газрын гишүүн, Гадаад харилцааны сайдаар ажиллаж байсан. Одоо нийтдээ 5 дахь удаагаа Улсын Их Хуралд сонгогдож байгаа. Нэг удаа Засгийн газрын гишүүнээр бас ажилласан.

Төрийн албанд 16 жил, улс төрийн албанд 14 жил зүтгэж байгаа ийм хүн юм. Санжаасүрэнгийн Оюуныг Монгол Улсын Засгийн газрын гишүүн Байгаль орчин, ногоон хөгжлийн сайдаар томилуулах болж байгаа гол үндэслэл бол энэ Засгийн газарт бид ИЗННамын төлөөллийг урьж хамтарч ажиллах болсон байгаа. Монгол Орны байгаль орчин, ногоон хөгжлийн асуудалд энэ Засгийн газар онцгой чухал ач холбогдол өгч байгаа. Тэгээд ИЗННамын дарга Санжаасүрэнгийн Оюуныг ажлыг хашиж энэ ажлыг хийгээч гэж хүсэмжилсэн. Саяны намтраас харахад ч гэсэн 5 дахь удаагаа ард түмний итгэлийг сонгож Улсын Их Хуралд сонгогдсон, бас Засгийн газрын гишүүнээр ажилласан энэ ариун баялаг туршлагатай тэгээд бас хоёр ч нам эвслүүд нийлж энэ засгийн газрыг байгуулж байгаа учраас хамтарч ажиллаж танхмийн зарчмаар, багийн зарчмаар ажиллах тэр чадварыг бол намын даргын хувьд хийж чадна гэж үзсэн. Ер нь энэ хуримтлуулсан туршлага удирдан зохион байгуулах чадвар энэ шинэчлэл өөрчлөлтийг хийе гэсэн хүсэл зориг энэ бүхнийг нь харгалзан үзэж Санжаасүрэнгийн Оюуныг Монгол Улсын Засгийн газрын гишүүн Байгаль орчин, ногоон хөгжлийн сайдаар томилуулахаар танилцуулж байна. Засгийн газар энэ асуудалд онцгой анхаарал, ач холбогдол өгч байгаагаа Байгаль орчин, ногоон хөгжлийн яамыг Монгол Улсын Үндсэн чиг үүргийн яам болгосныг бас дашрамд дурдъя.

Анхаарал тавьсанд баярлалаа. Хэлэлцэн шийдвэрлэж өгөхийг хүсье.

**Г.Баярсайхан :** -Танилцуулга болон нэр дэвшигчээс асуух асуулт байна уу? Алга байна. Хэлэлцэж буй асуудалтай холбогдуулан үг хэлэх гишүүн байна уу? Алга байна.

Дараах томъёоллоор саналаа хураая. Улсын Их Хурлын чуулганы хуралдааны дэгийн тухай хуулийн 37.6-д заасны дагуу Санжаасүрэнгийн Оюуныг Монгол Улсын Засгийн газрын гишүүн Байгаль орчин, ногоон хөгжлийн сайдад нэр дэвшүүлэх тухай Монгол Улсын Ерөнхий сайдын саналыг дэмжье гэсэн томъёоллоор санал хураалт явуулъя.

Дэмжиж байгаа гишүүд гараа өргөнө үү.

Зөвшөөрсөн 12

Татгалзсан 0

Бүгд 12

Гишүүдийн олонхийн саналаар дэмжигдлээ.

Нэгдсэн хуралдаанд Монгол Улсын Засгийн газрын гишүүн Байгаль орчин, ногоон хөгжлийн сайдыг томилуулах тухай Байгаль, орчин, хүнс, хөдөө аж ахуйн байнгын хорооны санал дүгнэлтийг Байнгын хорооны дарга танилцуулъя.

С.Оюун гишүүнд амжилт хүсье. Хуралдаан хаасныг мэдэгдье. Дараа нь Эдийн засгийн байнгын хороо хуралдана.

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА